Raportul de informare al Delegaţiei pentru Uniunea Europeană a Adunării Nationale franceze

cu privire la evaluarea procesului de aderare a României la Uniunea Europeană
Raportul de informare nr. 3019, intitulat “România, «aceasta este familia»"
, a fost prezentat în şedinţa din 11 aprilie 2006 a Delegaţiei pentru Uniunea Europeană a Adunării Naţionale şi are ca scop evidenţierea progreselor pe care România le-a făcut până în prezent, în drumul său spre aderarea la Uniunea Europeană, dar şi sublinierea dificultăţilor cu care ţara noastră se mai confruntă încă, acestea nefiind prezentate ca un obstacol în calea integrării.

Potrivit opiniei raportorului, deputatul Jacques Myard, România este pe punctul de a desăvârşi lungul său proces de aderare la Uniunea Europeană.

                 Cererea de aderare a României a fost depusă oficial în 1995, iar negocierile au debutat în anul 2000. Finalizarea negocierilor a avut loc în decembrie 2004, iar Tratatul de aderare a României şi Bulgariei a fost semnat de cei 25 de şefi de state şi guverne ale Uniunii Europene, în aprilie 2005, acesta urmând să intre în vigoare la 1 ianuarie 2007, cu condiţia ca toate statele membre să definitiveze procedura de  ratificare. De asemenea, există rezerva potrivit căreia clauza generală de salvgardare, prevăzută de Actul cu privire la condiţiile aderării, ar putea fi activată, ceea ce ar conduce la amânarea cu un an a integrării României în Uniunea Europeană. Deci, lunile care au mai rămas până la 1 ianuarie 2007 sunt decisive. În această perioadă, pe de o parte, proiectul de lege care aprobă ratificarea Tratatului privind aderarea Bulgariei şi României trebuie să fie supus aprobării Parlamentului francez, iar în acest context, în perioada 5-8 martie 2006 a avut loc o misiune în România, care şi-a propus să evalueze situaţia în care se află pregătirile în vederea aderării, misiune care se concretizează în cele prezentate în acest raport
 şi pe de altă parte, Comisia Europeană va trebui să publice un nou raport de monitorizare privind stadiul pregătirilor acestor două ţări în vederea aderării
. De asemenea, Comisia  Europeană va trebui să prezinte, în toamna lui 2006, un ultim raport de evaluare, în urma căruia se va putea decide aplicarea sau nu a unor eventuale măsuri (clauze de salvgardare sectoriale, blocarea fondurilor comunitare), în vederea garantării respectării tratatelor.

Raportorul subliniază că România a ştiut să răspundă preocupărilor exprimate de-a lungul timpului de către statele membre şi de către instituţiile europene, în momentul de faţă înregistrându-se progrese importante, în special în domeniul libertăţilor fundamentale, iar problemele de ordin administrativ care încă mai persistă nu vor constitui o barieră pentru aderarea de la 1 ianuarie 2007. Trebuie însă subliniat că această dată nu constituie decât o etapă şi că România va trebui să înfrunte un important şoc economic.

Raportul de informare începe cu o analiză a progreselor remarcabile, în domenii sensibile din punct de vedere politic. S-a reamintit că în iunie 1993, Consiliul european de la Copenhaga a definit criteriile politice pe care trebuie să le îndeplinească ţările-candidate la aderarea la Uniunea Europeană, printre care: stabilitatea instituţiilor statului menite să garanteze  democraţia, supremaţia legii, respectarea drepturilor omului, a minorităţilor şi a protecţiei acestora. 

De câţiva ani încoace raporturile de monitorizare ale Comisiei Europene arată că România îndeplineşte criteriile politice de aderare. Raportul publicat în octombrie 2005 apreciază că “România, în ansamblu, a atins un nivel satisfăcător, conform exigenţelor Uniunii Europene” şi adaugă că  ea a luat măsuri importante în domeniile care necesitau reforme: independenţa justiţiei, libertatea mass-mediei, restituirea proprietăţii, protecţia minorităţilor şi protecţia copilului.

Raportorul arată în continuare că alegerile legislative şi prezidenţiale din noiembrie-decembrie 2004 au adus la putere o alianţă formată din liberali şi democraţi, constituind o veritabilă alternanţă.

Acesta ţine să sublinieze “progresele incontestabile şi unanim recunoscute în materia libertăţii presei şi protecţiei copilului, în domeniul reformei justiţiei şi a luptei contra corupţiei, eficacitatea poliţiei de frontieră şi integrarea romilor”.

Progresele înregistrate sunt atribuite voinţei autorităţilor române de a adera în cele mai bune condiţii la UE, dar şi activităţii Comisiei Europene, care a făcut un efort considerabil de monitorizare a procesului de aderare a României, ajutând în acelaşi timp administraţia din România să identifice sectoarele cu probleme şi să le redreseze.

Sunt apreciate progresele incontestabile realizate în materia libertăţii presei şi protecţiei copilului, mai ales că aceste două teme au fost aspru criticate în ultimul raport al Delegaţiei Comisiei europene pentru România, din martie 2004. Astfel, violenţele psihice şi hărţuirea jurnaliştilor au fost relevate şi de organizaţiile neguvernamentale, iar nerespectarea moratoriului privind adopţiile internaţionale a fost denunţată de Emma Nicholson, care avea la acea vreme obligaţia de a monitoriza aderarea României în cadrul Parlamentului European.

În ceea ce priveşte independenţa presei de puterea politică, ultimul raport de monitorizare al Comisiei Europene constată “că presiunea generală exercitată asupra mass-mediei este diminuată, iar jurnalele sunt din ce în ce mai puţin politizate”. Şeful delegaţiei Comisiei Europene la Bucureşti, Jonathan Scheele, a confimat că jurnalele au avut linia editorială influenţată mai mult de oamenii de afaceri care le finanţau, decât de autorităţile politice. 

În legătură cu respectarea strictă a moratoriului privind adopţiile internaţionale, raportorul subliniază faptul că în ianuarie 2005 a intrat în vigoare o nouă legislaţie cu privire la adopţie şi drepturile copilului. Astfel, potrivit noilor prevederi, adopţia este rezervată membrilor familiei copilului, pentru a se evita devierile către un caracter comercial al adopţiei care au fost observate în trecut. 

Se menţionează că 20 de familii franceze au început realizarea procedurilor adopţiei, iar pentru şase dintre ele, dosarele au fost respinse de autorităţile române, cu ocazia adopţiilor din noiembrie 2005. Doar unul dintre dosare a primit o soluţie favorabilă, însă mama adoptivă are dublă cetăţenie, franceză şi română,  realizând adopţia în calitate de rezident în România. 

A fost încurajată adopţia naţională, în cursul ultimilor luni înregistrându-se un număr de 1000 de adopţii de către familii autohtone, iar numărul copiilor abandonaţi la naştere a scăzut considerabil – 1141 de cazuri în anul 2005, faţă de 4500-5000/an, în anii anteriori. Potrivit Comisiei Europene, “condiţiile de viaţă s-au ameliorat sensibil şi sunt , în general, acceptabile”, în instituţiile pentru ocrotirea copiilor. Cu toate acestea rămâne delicată situaţia instituţiilor pentru  persoane handicapate şi a clinicilor de psihiatrie. Aceste probleme vor reprezenta o prioritate după aderare, ele necesitând mobilizarea unor importante sume financiare.

Sunt subliniate progresele făcute în domeniul justiţiei şi poliţiei, arătându-se că dacă există un domeniu pentru care Uniunea Europeană aşteaptă o reformă autentică, acela este cel al justiţiei şi, corolarul său, lupta împotriva corupţiei. Raportorul arată că s-au pus bazele unei justiţii independente, iar poliţia de frontieră colaborează în lupta împotriva crimei organizate. 

Referindu-se la independenţa justiţiei, raportorul subliniază că în vara anului 2005 a fost adoptată o nouă legislaţie ce garantează independenţa personală şi instituţională a magistraţilor. Independenţa a fost extinsă şi asupra magistraţilor din cadrul Parchetului, ţinând cont de faptul că aceştia sunt cei însărcinaţi cu efectuarea urmăririlor penale, într-un sistem judiciar care nu comportă judecători de instrucţie. Pentru ca aceste texte de lege să nu rămână literă moartă, ministrul justiţiei, Monica Macovei, duce o politică extrem de voluntară. Au fost recrutaţi prin concurs, noi judecători şi procurori, instituindu-se, în acelaşi timp, limita de vârstă de 60 de ani pentru îndepărtarea din funcţii a celor mai în vârstă magistraţi, a căror formare profesională şi probitate morală lăsau uneori de dorit. Pentru a reduce riscul corupţiei a fost introdus şi un sistem informatic pentru atribuirea aleatorie a cauzelor către judecători. 

Eforturile făcute în vederea integrării trebuie continuate, mai ales că bugetul justiţiei pe anul 2006 a crescut cu 12% şi, mai mult, România a încheiat un acord cu Banca Mondială, pentru a beneficia de un împrumut de 110 milioane euro, destinaţi renovării clădirilor tribunalelor şi dotării acestora cu echipamente.

Concluzionând asupra acestui domeniu, raportorul apreciază că sistemul judiciar nu este perfect, ca de altfel nici în Franţa, şi trebuie să se pună accentul în mod deosebit pe reducerea  duratei procedurilor la instanţele de fond, care se pot întinde de-a lungul unui an întreg, deoarece tribunalul oricum reinstrumentează dosarele examinate.

Totuşi, reformele încep să-şi producă efectele, aşa cum arată semnalele exprimate de lupta împotriva corupţiei. Este subliniat faptul că justiţia nu a ezitat să-i tragă la răspundere pe cei mai înalţi responsabili politici, ceea ce demonstreză schimbările esenţiale intervenite în România.  

În raportul său din octombrie 2005, Comisia Europeană felicita adoptarea unei noi legislaţii referitoare la ridicarea imunităţii foştilor miniştri, la declaraţiile de avere ale aleşilor, dar insista pe punerea în practică "în mod riguros” a legislaţiei. Acest mesaj a fost extins de către autorităţile române. Societatea civilă ştie să utilizeze mijloacele puse la dispoziţie, potrivit legii, pentru accesul la anumite informaţii, de exemplu, declaraţiile de avere ale aleşilor care pot fi accesate pe internet, după cum a reieşit dintr-o serie de campanii şi investigaţii de presă.
                   Departamentul Naţional Anticorupţie, care este principala instituţie însărcinată cu urmărirea faptelor de corupţie, se subordonează de acum înainte Parchetului şi este, potrivit aşteptărilor exprimate de Comisia Europeană "pe deplin capabil să trateze de o manieră competentă dosarele sensibile din punct de vedere politic, privind corupţia la cel mai înalt nivel".

În afara infracţiunilor în care sunt implicaţi oamenii politici, DNA, care se ocupă numai de infracţiunile extrem de grave (sumele avute în vedere trebuie să depăşească 10.000 euro) , a trimis de asemenea în faţa justiţiei 64 de persoane în lunile care au urmat publicării ultimului raport de monitorizare
, printre aceştia figurând şi 3 judecători. 

                   Potrivit organizaţiei neguvernamentale "Transparency International", România se află pe poziţia 85, la scară mondială, cu un indice de corupţie de 3 în 2005
, ceea ce ne clasează pe ultima poziţie a UE, după Bulgaria, unde indicele de corupţie este 4. Chiar dacă acest tip de clasament întocmit de un ONG, trebuie privit cu anumite reţineri, această situaţie este recunoscută de toată lumea în România şi se explică în  mare parte prin cuantumul mic al salariilor, mai ales al persoanelor care lucrează în sectorul public. Eforturile depuse pentru lupta împotriva acestui flagel vizează, în special, personalul din vămi şi al poliţiei de frontieră, aceştia făcând obiectul testelor de integritate şi al controalelor inopinate.

Raportorul se referă în continuare la creşterea eficacităţii poliţiei de frontieră, după aderare România  trebuind să supravegheze frontiera externă a UE, cu Ucraina, Moldova, Serbia şi Muntenegru. Cu privire la eficacitatea mijloacelor materiale, a fost autorizată instalarea unui sistem de comunicaţii care acoperă toate departamentele frontaliere. Astfel, controlul la frontiera cu Moldova este satisfăcător, iar România a stabilit dispoziţiile care impun regimul de vize pentru cetăţenii acestei ţări, începând cu  1 ianuarie 2007. Dificultăţi au fost semnalate la punctul de trecere a frontierei cu Ungaria, unde există o presiune din cauza fluxului celor care merg spre Europa şi unde controalele realizate şi-au redus eficacitatea. Ungaria nu este membră a sistemului Schengen, dar se pare că ridică unele probleme controlul de la frontiera Schengen dinspre Austria.

România estimează că se va alătura sistemului Schengen în perioada 2009-2010. Această perspectivă şi, înainte chiar de aceasta, aderarea României la UE îl fac pe raportor să se refere la eventualul impact al acestor evenimente asupra delincvenţei românilor în Franţa. Din acest punct de vedere, domnul Jacques Myard aminteşte faptul că după renunţarea la vize, în ianuarie 2002, numărul resortisanţilor români aflaţi ilegal pe teritoriul Franţei s-a dublat. Concluzia la care se ajunge în raport este că trebuie să sporească cooperarea dintre poliţia franceză şi autorităţile române, care de pe acum se arată "hipercooperante".

Începând cu 2005, românii din Franţa au înregistrat cel mai mare număr de expulzări, cu 38,5% mai multe, în raport cu anul 2004. Se arată, de asemenea, că o parte dintre delincvenţii prinşi pe teritoriul francez sunt cetăţeni români de origine romă. 

În ceea ce priveşte delicata problemă a integrării romilor, în cadrul negocierilor de aderare, UE a insistat foarte mult în privinţa protecţiei şi integrării romilor. În acest sens, o strategie de ameliorare a situaţiei romilor a fost adoptată în 2001, iar Agenţia naţională pentru integrarea romilor a fost însărcinată cu planificarea, coordonarea şi controlul măsurilor aferente acestei strategii, care se întinde pe o perioadă de 10 ani. Comisia Europeană arată că "progresele în domeniul integrării romilor au fost realizate, graţie îmbunătăţirii accesului romilor la educaţie şi sănătate".  Strategia de integrare a romilor este esenţialmente finanţată prin programe comunitare. 

                   De asemenea, avizul consultativ adoptat de Consiliul Europei,  la 24 noiembrie 2005 arată că aceste măsuri încep să-şi producă efectele în mod gradat, în diferite sectoare – locuinţe, locuri de muncă, sănătate, formare profesională. Minoritatea romilor este reprezentată în Parlament de 5 deputaţi, iar pentru o mai bună comunicare cu această comunitate au fost recrutaţi poliţişti din rândul romilor. Cea mai mare parte a romilor însă, continuă să fie marginalizaţi şi să facă obiectul discriminărilor. Raportorul subliniază faptul că problema romilor nu este o problemă specifică pentru România, este comună tuturor statelor membre ale UE, iar Franţa ştie din experienţă că nu este uşor de rezolvat.

În ceea ce priveşte persistenţa problemelor de ordin administrativ, se arată că acestea nu sunt de natură a împiedica aderarea de la 1 ianuarie 2007. Parlamentul European, care a adoptat la 15 decembrie 2005 o rezoluţie, pe baza raportului întocmit de Pierre Moscovici, saluta “progresele în domeniile libertăţii de exprimare, al justiţiei, al integrării minorităţilor, al protecţiei copilului, al restituirii bunurilor şi al politicii de concurenţă”. 

Problemele punctate de Comisie sunt probleme tehnice, deci secundare, faţă de cele care ţin de respectarea criteriilor politice.

Principalele subiecte, "foarte preocupante", din ultimul raport al Comisiei se referă “în special la domeniul pieţelor publice, din capitolul liberei circulaţii a mărfurilor, precum şi la protecţia drepturilor de propietate intelectuală şi industrială în materia dreptului societăţilor. Rămân a fi discutate din domeniul agriculturii, în special în ceea ce priveşte pregătirile României, pentru stabilirea organismelor sale de plată şi a punerii în practică a sistemului integrat de administrare şi control. Neajunsuri există şi în domeniul veterinar, fiind necesare  măsuri cu privire la encefalopatiile spongiforme bovine (ESB) şi subprodusele de origine animală,( în special  sistemul de colectare de cadavre, absenţa uzinelor de ecarisaj, interzicerea anumitor alimente pentru animale), dar şi cu privire la sistemul de control veterinar de pe piaţa internă  (identificarea şi înregistrarea animalelor, crearea de posturi de inspecţie la frontiere) şi la măsurile de control al bolilor animale şi al  sănătăţii publice veterinare. Îngrijorătoare sunt şi aspectele legate de: capacităţile administrative din domeniul fiscalităţii, în special încetineala cu care este pusă în practică interoperabilitatea sistemelor informatice; necesitatea urgentă de întărire a structurilor instituţionale şi a mecanismelor de gestiune financiară şi de control din perspectiva politicii regionale şi a coordonării instrumentelor structurale, precum şi poluarea industrială şi capacitatea administrativă generală, în domeniul mediului înconjurător. În sfârşit, o acţiune urgentă se impune în domeniul justiţiei şi afacerilor interne, în mod deosebit în ceea ce priveşte pregătirile în vederea aplicării acquis-ului Schengen şi  a gestiunii viitoarelor frontiere externe ale U.E., precum şi lupta împotriva corupţiei, pentru ca România să fie pregătită pentru aderare la data preconizată”.
În domeniul pieţelor interne, instituţiile comunitare consideră că "procedurile administrative şi sistemele de monitorizare şi control al pieţelor interne trebuie să fie modernizate în profunzime". Astfel, a fost instituită Autoritatea naţională pentru ordonarea şi monitorizarea pieţelor interne, aflată în subordinea directă a primului ministru. 

În domeniul proprietăţii intelectuale, Comisia solicită, de urgenţă, întărirea luptei împotriva pirateriei şi a produselor contrafăcute. În ceea ce priveşte dreptul de proprietate intelectuală şi industrială, a fost stabilit un plan de acţiune, începând cu octombrie 2005, precum şi un serviciu specific în cadrul Parchetului de pe lângă Înalta Curte de Casaţie şi Justiţie, care grupează 10 procurori. De asemenea, a fost numit câte un procuror specializat în cele 41 de parchete regionale.

Privitor la poluarea industrială, Comisia  a subliniat că acordarea permiselor pentru toate instalaţiile industriale care fac obiectul directivei privind prevenţia şi reducerea integrată a poluării reprezintă o miză majoră, deoarece în septembrie 2005 au fost eliberate doar 13 permise integrate dintr-un număr total de 716 cerute la data aderării.

La capitolul  controale veterinare şi fitosanitare  au fost închise 161 de abatoare şi 94 de unităţi pentru prelucrarea laptelui. De asemenea, România a făcut proba unei eficacităţi exemplare în lupta împotriva epidemiei gripei aviare.

Concluzionând, dificultăţile semnalate în domeniile: piaţă internă, proprietate intelectuală, poluare industrială, controale veterinare şi fitosanitare relevă toate acelaşi factor identificat de mai mulţi ani: insuficienţa capacităţilor administrative din România.
Pornind de la factorul insuficienţa capacităţilor administrative din România, este necesară pregătirea unei administraţii eficiente în vederea aderării la UE. Este necesară traducerea şi transpunerea în dreptul naţional a celor 90.000 de pagini care reprezintă acquis-ul comunitar, la care se adaugă 15.000 de pagini de hotărâri fundamentale ale Curţii de Justiţie a Comunităţilor Europene. Se impune administrarea eficientă a resurselor comunitare atribuite, în prima etapă cu titlu de ajutoare, în perioada de preaderare, iar apoi cu titlu de fonduri structurale. 

Raportul întocmit de Comisia Europeană cu privire la funcţia publică nu este deloc îmbucurător. Astfel, "funcţia publică are un lung drum de parcurs, înainte de a putea fi calificată drept apolitică şi profesională". La nivelul administraţiei centrale a fost identificată existenţa unor diferenţe sensibile între ministere, în legătură cu aceste aspecte. 

România beneficiază deja de resurse ce provin de la trei instrumente: programul PHARE (ajutoare cu caracter instituţional), programul SAPARD (dezvoltare agricolă şi rurală) şi programul ISPA (infrastructuri în domeniile mediului înconjurător şi transporturi).

Pentru anul 2006, suma totală a bugetului comunitar pentru România este de 1,155 miliarde de euro.

În ceea ce priveşte contribuţia netă a României la bugetul UE, lucrurile se prezintă după cum urmează: în calitate de stat membru al UE, ar trebui să primească aproximativ 31 miliarde euro din fondurile comunitare, pentru perioada 2007-2013, adică peste 4 miliarde euro/an. România va trebui să contribuie la bugetul UE, cu o sumă de aproape 1 miliard de euro, încă din primul an al aderării sale. Aşadar, în principiu, bilanţul financiar al aderării ar trebui să fie pozitiv pentru România. Cu toate acestea, dificultăţile existente în absorbţia fondurilor de preaderare, conduc la ideea unui bilanţ mai puţin avantajos şi chiar la riscul de a vedea România contribuabil net la bugetul UE în 2007. 

                În legătură cu aplicarea clauzei de salvgardare generală, Tratatul de aderare – respectiv articolele 36-42, ale Actului privind condiţiile de aderare a României şi Bulgariei la UE – prevede o serie de măsuri de salvgardare. Interesează în mod deosebit măsura care se referă la autorizarea Comisiei de a propune Consiliului amânarea aderării pentru 1 ianuarie 2008. Dacă România nu va fi pregătită să răspundă exigenţelor de aderare în domeniile concurenţei, justiţiei şi afacerilor interne, Consiliul poate decide amânarea aderării cu un an.

Această dispoziţie  nu poate fi pusă în practică, deoarece şefii de state şi guverne s-au pronunţat pentru aderare, semnând tratatul de aderare, iar mai multe state deja l-au ratificat. Decizia politică este deci luată.

Dacă Comisia ar propune amânarea aderării, există riscul ca şi celelalte state să nu ţină cont de recomandarea ei şi astfel ea şi-ar pierde credibilitatea.

În al doilea rând, statele fondatoare ale Comunităţii europene ştiu, din experienţă, că este nevoie de mulţi ani pentru adaptarea la noul context comunitar, deci amânarea aderării României cu un an, argumentând insuficienţa capacităţii administrative, nu se justifică. Aderare României la UE răspunde unei dinamici istorice, care nu poate fi subordonată unor dificultăţi de natură tehnică.

Deşi există o diferenţă de tratament între cele două ţări-candidate, România şi Bulgaria, diferenţă ce se justifică prin întârzierile înregistrate în trecut de România, în prezent se apreciază că această ţară a făcut “figura de elev mai bun” decât Bulgaria şi, prin urmare, regula votului specific apare ca inoportună.               

Aplicarea clauzelor sectoriale nu ar avea un impact negativ major. Tratatul semnat la 25 aprilie 2005 presupune 3 clauze de salvgardare cu caracter sectorial, care permit Comisiei să ia măsuri pentru protejarea statelor membre de efectele negative ale punerii incomplete în practică a acquis-ului comunitar, în primii 3 ani după aderare:

- clauza de salvgardare economică generală, pentru remedierea dificultăţilor grave şi persistente într-un sector economic sau altul, din vechile sau noile state membre, care nu se justifică;

- clauza de salvgardare a pieţii interne, pentru a preveni orice perturbare de către România sau Bulgaria a pieţii interne. Perturbările se referă, în mod deosebit la concurenţă, energie, transporturi, mediu înconjurător, telecomunicaţii, agricultură, protecţia consumatorilor şi a sănătăţii, ar putea fi justificate în anumite sectoare;

- clauza de salvgardare referitoare la justiţie şi afaceri interne, pentru combaterea lacunelor din domeniul cooperării în materie penală şi civilă,  mai ales pentru suspendarea provizorie a drepturilor şi obligaţiilor corelative, prevăzute prin acquis-ul comunitar, nu se justifică.

Raportorul precizează că reguli similare există pentru statele membre, iar România, devenind membră a UE, va progresa mai bine.

Continuarea efortului după aderare. 1 ianuarie 2007 nu reprezintă un scop final, ci doar o etapă în procesul de integrare a României la Comunitatea Europeană.

Începând cu 2004, Comisia a început să recunoască faptul că România satisface criteriul economiei de piaţă viabilă, înregistrându-se bune rezultate macro-economice: creşterea PIB-ului a atins 8,3% în 2004, înainte de a scade la 4% în 2005, în mare parte din cauza inundaţiilor înregistrate, rata oficială a şomajului este în jurul lui 6%, inflaţia a scăzut la 8,5% după ce atinsese o rată de 40% până în 2000. De exemplu, constructorul de automobile Dacia, aparţinând grupului Renault a realizat primul său beneficiu în 2005 după 5 ani de pierderi, graţie succesului comercial al modelului «Logan» lansat în 2004. PIB-ul pe locuitor în 2004 nu era decât de 31,3%, ceea ce reprezintă media din UE. Salariul mediu lunar este estimat la 290 euro, în timp ce salariul mediu în domeniul textilelor este fixat la 90 euro. Cu toate acestea, se precizează că economia subterană reprezintă 50% din PIB-ul oficial, cererea fiind susţinută de capitalurile trimise de numeroşi expatriaţi în Spania, în Italia sau Israel. De asemenea, rămânând tot în domeniul indicatorilor, 97% din populaţie este proprietara locuinţei sale.

În 2007, România trebuie să reziste presiunii concurenţiale din cadrul UE, iar şocul economic pe care trebuie să-l suporte va fi puternic, afectând în mod special sectorul rural, care este mai vulnerabil. De altfel, revalorizarea monedei naţionale face să planeze o ameninţare serioasă asupra perspectivelor economice ale României.
Un sector rural vulnerabil. 37% din populaţia ţării lucrează în agricultură, iar la sfârşitul anilor '90 s-a observat o creştere a populaţiei agricole, ca urmare a închiderii marilor întreprinderi şi a restituirii terenurilor agricole. Acest sector este caracterizat de coexistenţa, pe de o parte, a numeroase exploatări – în jur de 4,5 milioane – care dispun de o suprafaţă medie de două hectare şi care participă la o economie de subzistenţă, şi, pe de altă parte, a 23.000 de exploatări reprezentând jumătate din suprafaţa agricolă utilă, cu suprafeţe variind de la 400 la 10.000 ha şi chiar 50.000 ha pentru una dintre ele. Acest tip de economie duală va suporta din plin consecinţele aderării.

Raportorul subliniază că România este, fără nici o îndoială, ţara Europei centrale şi orientale care a experimentat cel mai mare număr de reforme agrare după încetarea dominaţiei otomane şi care încearcă să facă faţă acestor provocări căutând să creeze o clasă rurală de mijloc. Pentru a atinge acest obiectiv sunt folosite două instrumente:

· mai întâi este necesară plata unei rente viagere de 100 euro pe an şi pe hectar, agricultorilor de peste 60 de ani proprietari ai unei suprafeţe mai mici de 10 ha, care ar accepta să vândă exploatarea lor unui alt ţăran;

· apoi, alocarea de către bănci a 200 milioane de euro, pentru împrumuturile pe termen lung, pentru a facilita cumpărarea de materiale şi animale.

                   De asemenea, agricultura din România ar trebui să se bucure de ajutoarele legate de politica agricolă comună (PAC). Persistă întrebarea legată de impactul real al acestor ajutoare, ţinând cont de structura exploataţiilor agricole existente.

                   Se subliniază în continuare faptul că s-a constatat o emigrare a populaţiei care lucrează în agricultură spre Spania şi Italia pentru şederi temporare, în general.

                   După aderare, în primii doi ani, statele membre vor aplica măsuri naţionale sau acorduri bilaterale, care se referă la accesul muncitorilor români la piaţa muncii din aceste ţări. Aplicarea acestor dispoziţii va putea fi prelungită, pentru o perioadă de maximum şapte ani.

O alternativă ar putea fi angajarea populaţiei rurale în întreprinderi locale, cu toate că atractivitatea economică a României pare grevată de actuala revalorizare a leului.

 Riscurile legate de revalorizarea monedei naţionale. Începând din noiembrie 2004, BNR a abandonat politica sa de depreciere a leului, în schimbul unei politici ce vizează inflaţia. S-a observat cu această ocazie o apreciere a monedei naţionale, a cărei rată de schimb a trecut de la 4,1 lei pentru 1 euro la sfârşitul lui 2004, la 3,4 lei pentru 1 euro, la 1 martie 2006. Creşterea tarifelor energetice conjugată cu această evoluţie a monedei a condus la pierderea competitivităţii externe a economiei româneşti.

Acest fapt este ilustrat de mai mulţi indicatori:

· încetinirea producţiei industriale (numai cu +2% în 2005);

· creşterea deficitului curent, care se ridică la 9,4% din PIB în 2005;

· constatarea reorientării către Ucraina a unor anumite întreprinderi din sectorul informatic.

 Cu toate acestea, România are unele avantaje. De exemplu, reforma fiscală adoptată în ianuarie 2005, ce vizează instituirea cotei unice de impozitare de 16% pentru impozitul pe venit şi impozitul pe profit, contribuie la atractivitatea sa, deoarece această cotă de impunere este sensibil inferioară mediei înregistrate în UE (31,4% în UE a celor 15 state şi 27,4% în UE a celor 25 de state).

Un factor important în atragerea investiţiilor străine îl constituie urmărirea de către autorităţile române a aspectelor ce ţin de competitivitate şi accelerarea lucrărilor de investiţii în infrastructură (de exemplu, autostrada ce leagă Constanţa de frontiera cu Ungaria, via Oradea şi Arad).

                   Concluzii. Cea de a doua misiune a raportorului în România a permis constatarea unei evoluţii foarte bune a acestei ţări, care nu se mai mulţumeşte cu strategii sau planuri de acţiune, ci poate avea rezultate concrete, atât în domeniul drepturilor politice, cât şi în materie de concurenţă sau de transpunere a acquis-ului comunitar.

                   Raportorul apreciază că aderarea de la 1 ianuarie 2007 va confirma regăsirea cu o naţiune, care prin cultură şi geostrategie aparţine incontestabil Europei.

  Apropierea relaţiilor franco-române îndreptăţeşte regretul că Franţa nu a ratificat încă Tratatul de aderare al României la UE, în timp ce 14 state membre au îndeplinit deja această procedură.

În încheierea raportului se arată că este indicat să se insiste pe lângă guvernul francez ca proiectul de lege referitor la ratificarea Tratatului de aderare a României să se prezinte spre dezbatere în Parlament cel târziu în luna iunie 2006, acest lucru fiind posibil.

�Titlul raportului preia o formulă folosită de generalul Henri Mathias Berthelot, şef al Misiunii militare aliate în România între anii 1916-1918


� Precedenta misiune de evaluare a procesului de aderare a României s-a desfăşurat în perioada 1-3 decembrie 2003


� Este vorba despre Raportul prezentat de Comisia Europeană în faţa Parlamentului European, în data de 16 mai 2006


� În perioada 30 septembrie 2005 – 7 februarie 2006


� Acest indice face referire la percepţia gradului de corupţie de către  oamenii de afaceri şi analiştii din ţară. Indicele variază între “10” (probitate ridicată) şi “0” (foarte corupt)

